Μιχάλης Κακιούζης

Ο Μιχάλης Κακιούζης (Νέα Φιλαδέλφεια, 29 Νοεμβρίου 1976-) είναι Έλληνας πρώην διεθνής καλαθοσφαιριστής και νυν προπονητής. Έχει ύψος 2,07 μ. και αγωνιζόταν ως σμολ και πάουερ φόργουορντ. Αυτή την περίοδο αποτελεί τον προπονητή του Κεραυνού Στροβόλου.

Σταδιοδρομία 
Γεννήθηκε στη Νέα Φιλαδέλφεια. Ξεκίνησε σε ηλικία 8 ετών στις Ακαδημίες του Ιωνικού Νέας Φιλαδέλφειας, ενώ ταυτόχρονα ασχολήθηκε και με την κολύμβηση. Σε ηλικία 15 ετών αγωνίστηκε για πρώτη φορά στην Εθνική Παίδων ενώ νωρίτερα είχε παίξει και στη μικτή ΕΣΚΑ.

Ντεμπούτο στην ανδρική ομάδα του Ιωνικού Ν.Φ. έκανε την περίοδο 1992-1993, σε ηλικία 16 ετών, όταν η ομάδα αγωνιζόταν στην Α2. Εκεί αγωνίστηκε για 3 χρόνια. Η περίοδος 1994-1995 ήταν αρκετά πετυχημένη για τον ίδιο, 2ος ως σκόρερ και 2ος ριμπάουντερ της Α2, αν και ήταν μόλις 19 ετών. Αυτή η απόδοση έφερε την κλήση στη χρυσή Εθνική Εφήβων του 1995, με την οποία και κατέκτησε το χρυσό μετάλλιο στο παγκόσμιο πρωτάθλημα.

Αρκετές μεγάλες ομάδες της εποχής έδειξαν ενδιαφέρον γι’αυτόν, όμως τελικά κατέληξε στην ΑΕΚ καθώς ο ίδιος δηλώνει φίλαθλος της. Στην ΑΕΚ αγωνίστηκε 7,5 χρόνια. Στις 13 Φεβρουαρίου του 2003 έλυσε το συμβόλαιό του και υπέγραψε στη Σιένα, όπου αγωνίστηκε μέχρι το 2005. Στις 14 Ιουλίου του 2005 υπέγραψε στην Μπαρτσελόνα.

Στις 28 Ιουνίου 2007 παρουσίασε το βιβλίο του Όνειρα και Αλήθειες και λίγο αργότερα μεταγράφηκε στην ομάδα της Σεβίλλης, όπου αγωνίστηκε για μία χρονιά. Τον επόμενο χρόνο έπαιξε στην τουρκική Εφές Πίλσεν, με την οποία κατέκτησε το τουρκικό πρωτάθλημα. Μετά από 7 χρόνια στο εξωτερικό επέστρεψε για μία σεζόν στην Ελλάδα για λογαριασμό του Άρη Θεσσαλονίκης. Το 2010, ήταν στους 50 υποψήφιους για να βρεθεί στην καλύτερη ομάδα της Ευρωλίγκα για την δεκαετία 2000-2010, δεν κατάφερε ωστόσο να μπει στην τελική δεκάδα.

Την περίοδο 2010-2011 έπαιξε στο γαλλικό πρωτάθλημα με τα χρώματα της ΑΣΒΕΛ Βιλερμπάν. Την επόμενη χρονιά αγωνίστηκε για τις ιταλικές ομάδες Βανόλι Κρεμόνα και Βίρτους Ρόμα. Με την Κρεμόνα είχε 8,5 πόντους και 5,3 ριμπάουντ, ενώ με την Ρόμα σημείωσε 7,9 πόντους και 4,1 ριμπάουντ ανά παιχνίδι. Την αγωνιστική περίοδο 2012-2013 έπαιξε για λίγους μήνες με την ελβετική ομάδα Βακάλο, έχοντας 15,5 πόντους και 7,7 ριμπάουντ ανά αναμέτρηση και αμέσως μετά με την κυπριακή ΑΕΚ Λάρνακας, με την οποία κατέκτησε το κυπριακό πρωτάθλημα.

Στις 5 Δεκεμβρίου 2013 ανακοινώθηκε η συνεργασία του με την ομάδα της Νέας Κηφισιάς για το υπόλοιπο της αγωνιστικής περιόδου, ενώ ανανέωσε και για τη σεζόν 2014-2015 αποχωρώντας ωστόσο τον Γενάρη του 2015 έχοντας 9.3 πόντους και 6 ριμπάουντ κατά μέσο όρο σε 13 συμμετοχές στην Α1. Ολοκλήρωσε τη σεζόν παίζοντας για τον ΑΠΟΕΛ στο κυπριακό πρωτάθλημα. 

Στις 24 Ιουνίου 2015 ανακοινώθηκε η έναρξη συνεργασίας του με τον Φάρο Κερατσινίου για το πρωτάθλημα της Α2 Εθνικής. Στις 4 Ιανουαρίου 2016 ανακοίνωσε την απόσυρσή του από την ενεργό δράση στο τέλος της αγωνιστικής περιόδου 2015-16. Στις 6 Μαρτίου 2016, αγωνίστηκε στον τελικό του κυπέλλου Ελλάδος κόντρα στον Παναθηναϊκό στο ΟΑΚΑ (ήττα 101-54) και τιμήθηκε μαζί με τον Δημήτρη Διαμαντίδη για την προσφορά τους από τον ΠΣΑΚ. Τον Ιούνιο μετά την επίσημη αποχώρησή του από τα παρκέ, η Ελληνική Ομοσπονδία Καλαθοσφαίρισης ευχαρίστησε τον αθλητή για την προσφορά του.

Υπεύθυνος Scouting 
Στις 27 Δεκεμβρίου 2016 ανακοινώθηκε η συνεργασία του με την ομάδα της ΑΕΚ, ως υπεύθυνος σκάουτινγκ. Αυτή η συνεργασία σήμανε την επιστροφή του Κακιούζη στην ομάδα μετά από δεκατέσσερα χρόνια. Στις 20 Δεκεμβρίου 2017 λύθηκε η συνεργασία του με την ομάδα της ΑΕΚ.

Προπονητής 
Το φθινόπωρο του 2018 ανέλαβε την αντρική ομάδα του Γ.Σ Κορωπίου που συμμετέχει στη Β' Εθνική. Παράλληλα είναι ο υπεύθυνος ακαδημιών του Χολαργού. Το 2019 έγινε πρώτος προπονητής στην Ένωση Νέων Παραλιμνίου. Τη σεζόν 2019-20 που ολοκληρώθηκε πρόωρα λόγω του κορωνοϊού, η ΕΝΠ ήταν στην 5η θέση της κατάταξης με ρεκόρ 10-12. Τον Ιούλιο του 2020, ανανέωσε το συμβόλαιό του με την κυπριακή ομάδα.

Στις 11 Ιουνίου 2021, ανακοινώθηκε η συνεργασία του με την ρουμάνικη Κραϊόβα.

Στις 26 Μαρτίου 2022, ανέλαβε επίσημα τον Κεραυνό Στροβόλου. Οδήγησε τον Κεραυνό Στροβόλου στο νταμπλ στην Κύπρο, αφού κατέκτησε αρχικά το Κύπελλο και ύστερα το Πρωτάθλημα, επικρατώντας της ΑΕΚ στον πέμπτο τελικό με σκορ 90-88. Την 1η Οκτωβρίου 2022, ο Κεραυνός κατέκτησε το Σούπερ Καπ της Κύπρου, επικρατώντας της ΑΕΛ με σκορ 89-74.

Τίτλοι

Ως αθλητής

Α.Ε.Κ. 

Κύπελλο Σαπόρτα: (2000)
Πρωτάθλημα Ελλάδας: (2002)
 2x Κύπελλο Ελλάδας: (2000, 2001)

Μοντεμπάσκι Σιένα 

Πρωτάθλημα Ιταλίας: (2004)
Σούπερ Καπ Ιταλίας: (2004)

Μπαρτσελόνα 

Κύπελλο Ισπανίας: (2007)

Εφές Πίλσεν 

Πρωτάθλημα Τουρκίας: (2009)
Κύπελλο Τουρκίας: (2009)

ΑΕΚ Λάρνακας 

Πρωτάθλημα Κύπρου: (2013)

Ως προπονητής

Κεραυνός Στροβόλου 

 Πρωτάθλημα Κύπρου: (2022)

 Κύπελλο Κύπρου: (2022)
 Σούπερ Καπ Κύπρου: (2022)

Διακρίσεις 
 3x Φιναλίστ Κυπέλλου Ελλάδας: (1998, 1999, 2016)
 2x Ελληνικό All-Star Game: (1999, 2002)
MVP της αγωνιστικής στην Ευρωλίγκα: (playoff  3ος αγώνας 2005/06)
 Ευρωπαϊκό Αστέρι FIBA: (2007)

Εθνική Ελλάδος
Ο Μιχάλης Κακιούζης διετέλεσε βασικό στέλεχος της εθνικής Ελλάδος καθώς και αρχηγός της ομάδας. Με την Εθνική ομάδα πήρε μέρος στα Ευρωμπάσκετ του 1999, 2001, 2003, 2005, 2007. Ήταν επίσης παρών στους Ολυμπιακούς αγώνες της Αθήνας το 2004 και στο Παγκόσμιο πρωτάθλημα του 2006.

Συμμετοχές 
 116 συμμετοχές με την Εθνική Ανδρών, 798 πόντοι (6,9 ανά αγώνα)
 15 συμμετοχές με την Εθνική Ελπίδων, 140 πόντοι (9,3 ανά αγώνα)
 28 συμμετοχές με την Εθνική Εφήβων, 520 πόντοι (18,6 ανά αγώνα)
 32 συμμετοχές με την Εθνική Παίδων, 410 πόντοι (12,8 ανά αγώνα)

Μετάλλια 
 Χρυσό μετάλλιο στο Ευρωπαϊκό πρωτάθλημα καλαθοσφαίρισης νέων ανδρών κάτω των 16 το 1993
 Χρυσό μετάλλιο στο Παγκόσμιο Πρωτάθλημα Εφήβων το 1995
 Χρυσό μετάλλιο στο Ευρωπαϊκό Πρωτάθλημα Ανδρών το 2005
 Χρυσό μετάλλιο στο Κύπελλο Στάνκοβιτς το 2006
 Ασημένιο μετάλλιο στο Παγκόσμιο Πρωτάθλημα Ανδρών το 2006

Βιογραφικά Στοιχεία 
Είναι το πρώτο παιδί του Χρήστου και της Βούλας ενώ έχει και έναν μικρότερο αδερφό, τον Γιάννη, ο οποίος είναι επίσης καλαθοσφαιριστής. Τον Οκτώβριο του 2017 αρραβωνιάστηκε την πετοσφαιρίστρια του Παναθηναϊκού, Έλενα Κουντουρά.

Παραπομπές

Εξωτερικοί σύνδεσμοι 
 Μιχάλης Κακιούζης, επίσημος ιστότοπος.
 Μιχάλης Κακιούζης, παρουσίαση στην επίσημη ιστοσελίδα της Κ.Α.Ε. Άρης Θεσσαλονίκης.
 
 
 Μιχάλης Κακιούζης Ανακοινώθηκε ο Κακιούζης από τη Νέα Κηφισιά, 05.12.2013
  Μιχάλης Κακιούζης, στατιστικά στην επίσημη ιστοσελίδα του Ευρωπαϊκού Πρωταθλήματος Καλαθοσφαίρισης 2007.

Έλληνες καλαθοσφαιριστές
Καλαθοσφαιριστές Εθνικής Ελλάδας
Καλαθοσφαιριστές Εθνικής Ελλάδας Κ22
Καλαθοσφαιριστές Εθνικής Ελλάδας Κ17
Καλαθοσφαιριστές Εθνικής Ελλάδας Κ19
Καλαθοσφαιριστές Εθνικής Ελλάδας Κ16
Καλαθοσφαιριστές Ιωνικού Νέας Φιλαδέλφειας
Καλαθοσφαιριστές ΑΕΚ
Καλαθοσφαιριστές Άρη
Καλαθοσφαιριστές ΑΣΒΕΛ Βιλερμπάν
Καλαθοσφαιριστές Εφές Αναντόλου
Καλαθοσφαιριστές Μενς Σάνα Μπάσκετ
Καλαθοσφαιριστές Βίρτους Ρόμα
Καλαθοσφαιριστές Ρεάλ Μπέτις Μπαλονθέτο
Καλαθοσφαιριστές Μπαρτσελόνα
Καλαθοσφαιριστές Νέας Κηφισιάς
Καλαθοσφαιριστές Φάρου Κερατσινίου
Καλαθοσφαιριστές Α2 Εθνικής Ελλάδας
Καλαθοσφαιριστές ιταλικών συλλόγων
Καλαθοσφαιριστές ελβετικών συλλόγων
Καλαθοσφαιριστές κυπριακών συλλόγων
Σμολ φόργουορντ
Πάουερ φόργουορντ
Έλληνες καλαθοσφαιριστές στο εξωτερικό
Καλαθοσφαιριστές Παγκοσμίου Πρωταθλήματος 2006
Καλαθοσφαιριστές Ευρωμπάσκετ 1999
Καλαθοσφαιριστές Ευρωμπάσκετ 2001
Καλαθοσφαιριστές Ευρωμπάσκετ 2003
Καλαθοσφαιριστές Ευρωμπάσκετ 2005
Καλαθοσφαιριστές Ευρωμπάσκετ 2007
Καλαθοσφαιριστές Γκουερίνο Βανόλι Μπάσκετ
Καλαθοσφαιριστές ΑΠΟΕΛ
Καλαθοσφαιριστές ΑΕΚ Λάρνακας
Καλαθοσφαιριστές Α1 Εθνικής Ελλάδας
Καλαθοσφαιριστές ελληνικών συλλόγων
Καλαθοσφαιριστές Λέγκα Μπάσκετ Σέριε Α
Καλαθοσφαιριστές ισπανικών συλλόγων
Καλαθοσφαιριστές Πρωταθλήματος Ισπανίας
Καλαθοσφαιριστές τουρκικών συλλόγων
Καλαθοσφαιριστές Πρωταθλήματος Τουρκίας
Καλαθοσφαιριστές γαλλικών συλλόγων
Καλαθοσφαιριστές Πρωταθλήματος Γαλλίας
Έλληνες προπονητές καλαθοσφαίρισης
Καλαθοσφαιριστές στους Θερινούς Ολυμπιακούς Αγώνες 2004
Παίκτες νικητές Ευρωμπάσκετ